МОТИВИ

Предложените промени в Правилника за изменение и допълнение на Правилника за устройството и дейността на Военномедицинската академия (ПУДВМА) се налагат от промените, настъпили в нормативната уредба, касаеща извършваните от Военномедицинска академия (ВМА) дейности.
1. Считано от 24.04.2024 г., е в сила нова Наредба № 2 от                  27.03.2024 г. за условията и реда за вземане на проби и лабораторно изпитване на храни. В системата на Министерство на отбраната дейността по вземане на храни (от животински и неживотински произход) и изпитването им се осъществява от Научноприложен център по военна епидемиология и хигиена (НПЦВЕХ), който е специализирано звено в структурата на ВМА. Тази дейност е регламентирана в Раздел IV „Вземане на проби от храни и извършване на анализ, изпитвания и диагностика за целите на контрола“ от Наредба № Н-3/12.03.2021 г. за регистрация и контрол на обектите за производство, преработка и/или дистрибуция на храни в Министерството на отбраната, структурите на пряко подчинение на министъра на отбраната и Българската армия. Контролът на храни от животински произход в обектите за производство, преработка и/или дистрибуция на храни в обектите, разположени на територията на МО, СППМО и БА е предмет на ветеринаро-санитарен контрол по реда на Закона за ветеринаромедицинската дейност и се осъществява от НПЦВЕХ, в чийто състав са назначени лекар – военнослужещ, притежаващ образователно-квалификационна степен „магистър по ветеринарна медицина“, имащ право да упражнява ветеринаромедицинска дейност и ветеринарен техник, който извършва манипулации, предписани от ветеринарен лекар, под чийто контрол работи в обекти за производството, съхранението, търговията и транспортирането на суровини и храни от животински произход, вкл. и вземането на проби на храни.

В чл. 5, ал. 1, т. 7 и чл. 47, ал. 2 от действащия ПУДВМА тези дейности не са посочени, което налага изменение и допълнение на тези разпоредби. 

2. Предложеното допълнение за създаване на нова алинея 3 в разпоредбата на чл. 11, цели уеднаквяване на функциите на тримата заместник-началници относно ръководството и управлението на Многопрофилна болница за активно лечение – София.

3. В Приложение № 1 към чл. 18, ал. 2 от действащия ПУДВМА са посочени конкретните дейности по чл. 19, ал. 1 от Закона за лечебните заведения, които се извършват от всяка от болниците в структурата на ВМА, и медицинските специалности, по които работят болниците. 

От м. октомври 2024 г. в МБАЛ – Пловдив, ВМА, се извършват дейности по медицинските специалности „Микробиология“, „Вирусология“ и „Медицинска паразитология“.
4. В Приложение № 2 към чл. 18, ал. 3, т. 4 от действащия ПУДВМА са определени нивата на компетентност на структурите в болниците, в структурата на ВМА в изпълнение на действащите утвърдени медицински стандарти. 

4.1. От 01.07.2024г. в МБАЛ – София, ВМА, са налице следните щатни промени:

4.1.1. Втора клиника по инфекциозни болести е закрита, в наименованието на Първа клиника по инфекциозни болести думата „Първа“ е заличена и са създадени следните щатно самостоятелни структури, отговарящи на ІІІ ниво на компетентност в изпълнение на медицински стандарт „ИНФЕКЦИОЗНИ БОЛЕСТИ”.“:

- Изолационно отделение по инфекциозни болести

- Отделение по инфекциозни болести за деца“.

4.1.2. Клиника „Конвенционална рентгенова диагностика“ е закрита и са създадени следните щатно самостоятелни структури, отговарящи на ІІІ ниво на компетентност в изпълнение на медицински стандарт „ОБРАЗНА ДИАГНОСТИКА”:

- Отделение „Ангиографска диагностика“;

- Спешно рентгеново отделение;

- Клинично рентгеново отделение.

4.1.3. Втора  клиника по физикална и рехабилитационна медицина е закрита и в наименованието на Първа клиника по физикална и рехабилитационна медицина думата „Първа“ е заличена.

4.2. Съгласно действащия медицински стандарт „Ревматология“, утвърден с Наредба № 2 от 28 януари 2021г. на министъра на здравеопазването (обн. ДВ. бр.16 от 23.02.2021г., изм. ДВ. бр.63 от 30.07.2021г., отделението по ревматология отговаря на ІІІ ниво на компетентност.

4.3. От м. януари 2025г. в МБАЛ – София, ВМА, се извършва нова медицинска дейност – високотехнологичен метод за диагностика и лечение чрез необходимата за неговото прилагане високотехнологична медицинска апаратура роботизирана хирургия чрез ендоскопска роботизирана система за дейности в областта на медицинските специалности „Хирургия“, „Урология“ и „Акушерство и гинекология“. Медицинският персонал е преминал обучение и притежава необходимите сертификати за работа с високотехнологична апаратура.

4.4. От м. октомври 2024г. в МБАЛ – Пловдив, ВМА, са разкрити лаборатории по микробиология, по вирусология и по медицинска паразитология.

Горните обстоятелства са констатирани при извършени проверки в МБАЛ – София, ВМА, от Столична регионална здравна инспекция (СРЗИ), и в МБАЛ – Пловдив, ВМА, от Регионална здравна инспекция (РЗИ) – Пловдив, и са издадени Удостоверение от 10.01.2025г. и Удостоверение № АУ-1660-10/31.10.2024 г. за изпълнение на изискванията на наредбата по чл. 46, ал. 3 от ЗЛЗ и на утвърдените медицински стандарти.

Констатираните в двете удостоверения обстоятелства следва да бъдат отразени в Приложения № 1 и № 2 към ПУДВМА.
С разработения проект на Правилник за изменение и допълнение на Правилника за устройството и дейността на ВМА се постига привеждане на статута на МБАЛ – София, ВМА, и МБАЛ – Пловдив, ВМА, с изискванията на Закона за лечебните заведения, действащите медицински стандарти и издаденото удостоверение.

Проектът не оказва пряко или косвено въздействие върху бюджета на ВМА, респ. върху бюджета на Министерството на отбраната. 

С проекта не се транспонират актове на Европейския съюз, поради което не се налага изготвяне на справка за съответствие с европейското право.
